Налшык къыдекIуэкI гъуэгум щыщ Iыхьэр мы гъэм хьэзыр хъунущ
КъБР-м и Правительствэм зэхъуэкIыныгъэхэр хилъхьащ 2013 гъэм гъуэгу лэжьыгъэхэр егъэкIуэкIыным теухуа программэм.
КъБР-м транспортымкIэ, связымрэ гъуэгу хозяйствэмкIэ и министр ДыщэкI Аслъэн къызэрыджиIамкIэ, апхуэдэ зэхъуэкIыныгъэхэр къызыхэкIар Къэбэрдей-Балъкъэр Республикэм и Правительствэм и УнафэщIым и деж щрагъэкIуэкIа зэIущIэм и протоколым тету хэщIхэмкIэ статьяхэм зэрыхэплъэжарщ, апхуэдэу «Урысей Ипщэ (2008 — 2013 гъэхэм)» федеральнэ программэ хэхар гъэзэщIэным хуэунэтIауэ 2013 гъэм Къэбэрдей-Балъкъэр Республикэм и бюджетым субсидиехэр къыхуэутIыпщынымкIэ УФ-м Автомобиль транспорымкIэ и министерствэм зэгурыIуэныгъэ зэрыращIылIарщ.
Нартан — Iэдииху автомобиль гъуэгур, абы хиубыдэу Налшык псым телъыну лъэмыжыр яухуэным и пIэкIэ гъуэгу лэжьыгъэхэм я программэм хагъэхьэ Налшык къалэм къыдекIуэкI гъуэгум и Щхьэлыкъуэ — Нартан Iыхьэу километри 2,5-рэ хъур. Абы трагъэкIуэдэну сом мелуан 60,43-р республикэ бюджетым къиутIыпщынущ. А лэжьыгъэр 2013 гъэм и еплIанэ кварталым зэфIагъэкIыну къапэщытщ. Апхуэдэу гъуэгу лэжьыгъэхэм 2013 гъэм трагъэкIуэдэну ахъшэм щыщу сом мелуан 410,08-р федеральнэ бюджетым, сом мелуан 93,76-р республикэ бюджетым къыхэкIынущ.
Хьэпэ Маринэ.
